เบี้ยประกันชีวิตใหม่ 2 เดือนแรกเฉียดหมื่นล้าน
สมาคมประกันชีวิตไทยเผย 2 เดือนธุรกิจโตไม่ยั้ง เบี้ยลูกค้ารายใหม่เฉียดหมื่นล้านบาทพุ่ง 27%
15 เม.ย. 2553

สมาคมประกันชีวิตไทยเผย 2 เดือนธุรกิจโตไม่ยั้ง เบี้ยลูกค้ารายใหม่เฉียดหมื่นล้านบาทพุ่ง 27% 
สมาคมประกันชีวิตไทย รายงานว่า ธุรกิจประกันชีวิตไทยในช่วง 2 เดือนปี 2553 ที่ผ่านมายังคงเติบโตอย่างต่อเนื่อง โดยมีประชาชนซื้อประกันใหม่ หรือ เบี้ยปีแรกจำนวน 9,942.8 ล้านบาท เพิ่มขึ้น 27% เมื่อเทียบกับช่วงเดียวกันของปี 2552 แยกเป็นเบี้ยประกันรายสามัญ 8,342.4 ล้านบาท เบี้ยประกันอุตสาหกรรมซึ่งเป็นแบบจ่ายเบี้ยรายเดือน 222.5 ล้านบาท เบี้ยประกันชีวิตกลุ่ม 706.8 ล้านบาท เบี้ยประกันอุบัติเหตุส่วนบุคคล 671.2 ล้านบาท โดยเบี้ยประกันลูกค้ารายใหม่ 2 เดือนแรกเติบโตเพิ่มขึ้นในอัตราที่ลดลงเมื่อเทียบกับเดือนม.ค.2553 ที่มีอัตราการเติบโต 32%
ขณะที่ อัตราการต่ออายุของลูกค้าเก่า หรือ ความยั่งยืนของกรมธรรม์ในช่วง 2 เดือนแรก เพิ่มขึ้นมาอยู่ที่ระดับ 87% จากช่วงเดียวกันของปี 2552 ซึ่งอยู่ที่ 84% มีเบี้ยต่ออายุรวมทั้งสิ้น 2.89 หมื่นล้านบาท แสดงให้เห็นว่าลูกค้าเก่ามีการชำระเบี้ยอย่างต่อเนื่อง และการไถ่ถอนกรมธรรม์ก่อนกำหนดลดลง โดยบริษัทกรุงเทพประกันชีวิต มีอัตราการต่ออายุของลูกค้าเก่าเพิ่มขึ้นอย่างมากจาก 91% เป็น 101% ตามด้วยบริษัทเมืองไทยประกันชีวิตจาก  90% เป็น 97%
ด้าน เบี้ยประกันชำระครั้งเดียว หรือ ซิงเกิลพรีเมี่ยม มีเบี้ยจำนวน 3,640.3 ล้านบาท เพิ่มขึ้น 29% โดยบริษัทธนชาตประกันชีวิต มีเบี้ยประกันซิงเกิลพรีเมี่ยมมากที่สุด 1,001.6 ล้านบาท เพิ่มขึ้น 17% ขณะที่บริษัท เอไอเอ สาขาประเทศไทย มีเบี้ยประกันชำระครั้งเดียวเพิ่มขึ้นสูงสุดถึง 124% แต่เบี้ยรับไม่สูงมากเพียง 922.1 ล้านบาท ตามด้วยบริษัทกรุงไทย แอกซ่า ประกันชีวิต เพิ่มขึ้น 114% มีเบี้ยรับ 312.5 ล้านบาท
สมาคมประกันชีวิตไทย รายงานว่า รวมเบี้ยรับทุกประเภทงวด 2 เดือนแรกของปี 2553 มีจำนวนทั้งสิ้น 4.25 หมื่นล้านบาท เพิ่มขึ้น 18% โดยบริษัท เอไอเอ สาขาประเทศไทยยังคงมีเบี้ยรับรวมสูงสุดอันดับ 1 จำนวน 1.33 หมื่นล้านบาท เพิ่มขึ้น 7% เมื่อเทียบกับงวดเดียวกันของปีก่อนที่ติดลบ 3% ตามด้วยบริษัทไทยประกันชีวิต มีเบี้ยรับรวม 5,376.5 ล้านบาท เพิ่มขึ้น 6% เป็นการเติบโตในอัตราที่ลดลงเมื่อเทียบกับงวดเดียวกันของปีก่อนที่เพิ่มขึ้น 11% อันดับ 3 คือ บริษัทกรุงเทพประกันชีวิต มีเบี้ยประกันรับรวม 4,491.6 ล้านบาท เพิ่มขึ้น 57%
ทั้งนี้ ในช่วง 2 เดือนแรกที่ผ่านมา ผู้บริหารบริษัทประกันชีวิตส่วนใหญ่ มีความเห็นคล้ายกันว่า การเมืองจะไม่ส่งผลกระทบในด้านลบต่อธุรกิจประกันชีวิต เนื่องจากประชาชนยังมีความต้องการทำประกันชีวิตอย่างต่อเนื่อง เพื่อซื้อความคุ้มครองกรณีเสียชีวิต และเพื่อออมเงิน ซึ่งจะได้รับผลตอบแทนสูงเมื่อเทียบกับอัตราดอกเบี้ยเงินฝากของธนาคารพาณิชย์ โดยกรมธรรม์ระยะสั้นประเภทชำระเบี้ยครั้งเดียวจะได้รับผลตอบแทนประมาณ 1.5%-2% ขณะที่กรมธรรม์ระยะยาว จะได้รับผลตอบแทนตั้งแต่ 3-4% ต่อปี